ግጭቶችና የመንገድ መዘጋቶች የምርመራ ስራውን እንዳደናቀፉበት ኮሚሽኑ አስታወቀ
ባለፉት 6 ወራት በአገሪቱ የተከሰቱ ግጭቶችና የመንገድ መዘጋቶች የምርመራ ስራውን እንዳደናቀፉበት የሰብዓዊ መብት ኮሚሽን አስታወቀ፡፡ኮሚሽኑ የ2011 ዓ.ም. የመጀመሪያ 6 ወራት የስራ አፈፃፀሙን በህዝብ ተወካዮች ም/ቤት የህግ፣ ፍትህና ዴሞክራሲ ጉዳዮች ቋሚ ኮሚቴ አስገምግሟል፡፡ኮሚሽኑ በ2011 ከሚሰራቸው ተግባራት ውስጥ በሀገሪቱ ያሉ ግጭቶች እንዲሁም የመንገድ መዘጋት የምርመራ ስራ እንዳይሰራ እክል እንደሆኑበት ለቋሚ ኮሚቴው አስታውቋል።ከቋሚ ኮሚቴው ለተነሱ ጥያቄዎች ምልሽ የሰጡት የሰብዓዊ መብት ምክትል ኮሚሽነር አቶ እሸት ገብሬ ኮሚሽኑ በመንግስት በኩል ይደረግለት የነበረው ድጋፍ አነስተኛ መሆኑን ጠቅሰዋል፡፡ኮሚሽኑ በ6ቱ ወራት ውስጥ 1ሺህ 296 አቤቱታዎችን ተቀብሎ እንዳስተናገደና የግንዛቤ ማስጨበጥ ሥራና ተቋሙን በቴክኖሎጂ የተደገፈ አገልግሎትም ሲሰጥ መቆየቱን ምክትል ኮሚሽነሩ አስታውቀዋል፡፡  የሰብዓዊ መብት ኮሚሽን በ2010 ለህዝብ ተወካዮች ም/ቤት ጥር ላይ ሪፖርት አቅርቢያለሁ ቢልም ም/ቤቱ ደግሞ አልደረሰንም ብሏል። ኮሚሽኑ የፌዴራል ጠቅላይ አቃቤ ህግ የሰብዓዊ መብት አያያዝን አስመልክቶ የሰጠው መግለጫ እኔ አዘጋጅቸው ከነበረው ሪፖርት ጋር ይመሳሰላል ቢልም ቋሚ ኮሚቴው ግን አልተቀበለውም፡፡